
Invazia recuperatorilor străini. Aproape 100 de companii se bat să execute 
silit firmele româneşti 


România, invadată de firme de recuperare a creditelor 


Într-o ţară îngropată în datorii, cea mai bună afacere este deschiderea unei 
firme de recuperatori de debite. În România numărul acestora a ajuns la 90, iar 
pe piață au loc preluări de companii pe care Consiliul Concurenţei le aprobă fără 
să clipească. Mai mult, Comisia Europeană a cerut, recent, ridicarea tuturor 
barierelor pentru recuperatorii străini, susținând că aceștia ar ajuta, de fapt, 
economiile naționale. 


In 
România operează, în acest moment, 90 de firme străine de recuperatori, care execută 
silit persoanele fizice și firmele românești. După decizia Comisiei Europene, de a facilita 
accesul companiilor de profil în țara noastră, în numele concurenţei, numărul acestora va 
exploda. 


Îngropaţi în datorii, românii, persoane fizice sau juridice, sunt executați silit pe bandă 
rulantă de recuperatori, care cumpără pe nimic creanţele de la bănci sau de la companiile 
de utilități. Directiva (UE) 2021/2167, implementată și de România, a fost elaborată sub 
pretextul sprijinirii dezvoltării de piețe secundare pentru credite neperformante în 
Uniunea Europeană. Aceasta a creat un set comun de norme pe care administratorii de 
credite trebuie să îl respecte pentru a acționa în Uniunea Europeană, stabilind standarde 
comune pentru a asigura comportamentul adecvat al acestora și supravegherea adecvată 
a acestora în întreaga Uniune. Scopul final este majorarea numărului firmelor de 
recuperatori, pentru o mai mare concurenţă între administratorii de credite, ceea ce 
presupune o reducere a costurilor de intrare pentru potenţialii cumpărători de credite. 
"Existența unui număr mai mare de cumpărători pe piaţă facilitează apariția unor pieţe 
mai competitive”, susține Ministerul Economiei, în condiţiile în care țara noastră are cel 
mai mare număr de recuperatori din UE. 


Se unesc forțele 


Consiliul Concurenţei a aprobat, recent, operaţiunea de concentrare economică realizată 
prin cesiunea unui portofoliu de creanţe de către Intrum Debt Finance AG catre DDM 
Invest III AG, ambele fiind firme elvețiene. Ca de obicei, Consiliul Concurenţei constată 
concentrarea economică, încasează taxele și dă verdictul invariabil că nu este nimic în 
neregulă care să perturbe piața. 


"DDM Invest III este o întreprindere cu sediul legal în Landis & Gyr Strasse 1, CH-6300 
Zug , Elveţia, cu obiect principal de activitate gestionarea creanţelor la nivel european și 
toate serviciile aferente, în special achiziționarea de creanţe și punerea acestora la 
dispoziție. DDM Invest III este o entitate de investiţii din cadrul Grupului DDM, care se 


ocupă și cu deținerea de portofolii de creanţe neperformante. Grupul DDM este un 
investitor multinațional specializat în cazuri care decurg din provocările strategice 
generale de pe pieţele bancare europene și achiziționează, în principal, portofolii de la 
instituții financiare și bănci internaționale cu operaţiuni de creditare în Europa de Sud, 
Centrală și de Est, cu scopul de a permite creditorilor să continue să acorde împrumuturi 
companiilor și persoanelor fizice, precum și asistarea debitorilor în vederea restructurării 
datoriilor scadente”, se arată în Decizia Consiliului Concurenţei. 


Potrivit instituției, operațiunea notificată, deși intră sub incidența Regulamentului privind 
concentrările economice, poate fi analizată conform procedurii simplificate, deoarece cota 
de piață combinată a tuturor părților implicate care desfășoară activităţi pe aceeași piață 
a produsului și pe aceeași piață geografică este mai mică de 20%. 


Debitorii, la mâna bunăvoinţei creditorilor 


Directiva 2021/2167, transpusă luna trecută și în legislaţia românească, prevede și faptul 
că creditorii au obligaţia de a avea politici și proceduri adecvate în virtutea cărora să 
depună eforturi pentru a aplica, dacă este cazul, o restructurare rezonabilă datorată 
dificultăților financiare înainte de a demara procedura de executare silită. "Astfel de 
măsuri de restructurare datorată dificultăților financiare ţin seama, printre alte elemente, 
de situația consumatorului și constau în refinanţțarea totală sau parțială a contractului de 
credit, modificarea termenelor și condiţiilor existente ale unui contract de credit, care 
includ: prelungirea duratei contractului de credit, modificarea tipului de contract de credit, 
amânarea plății tuturor sau a unei părți a ratelor de credit pentru o anumită perioadă și 
schimbarea ratei dobânzii. Totodată, creditorii trebuie să ofere perioade fără plăţi, plăți 
parțiale, conversii monetare și iertarea parțială de datorie și consolidarea datoriilor”, se 
precizează în actul normativ. 


